РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/47-24

9. мај 2024. године

Б е о г р а д

ЗАПИСНИК

СА ОСМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 9. МАЈА 2024. ГОДИНЕ

Седница је почела у 11,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Ивана Николић, Оља Петровић, Милољуб Албијанић, Александар Југовић, Горан Милић, Стефан Китановић, Снежана Пауновић, Јелена Милошевић, Мирослав Алексић и Драгана Ракић.

Седници нису присуствовали чланови Одбора: Дарко Лакетић, Ђорђе Комленски, Бранимир Јовановић, Бранко Лукић, Стефан Јањић и Војислав Михаиловић.

Седници су присуствовали заменици чланова Одбора: Мирослав Петрашиновић, заменик Дарка Лакетића, Бојан Торбица, заменик Ђорђа Комленског, Јасмина Каранац, заменик Бранимира Јовановића и Верица Милановић, заменик Стефана Јањића.

Седници су на позив председника Одбора присуствовали: Драгица Јорговић, члан Савета Комисије за контролу државне помоћи и др Душкo Пејовић, председник Државне ревизорске институције.

Председник Одбора је предложио да се предложени дневни ред допуни тачком: „Утврђивање предлога одлуке о изменама Одлуке о организацији и раду Службе Народне скупштине“, образложивши предлог постојањем потребе да Одбор, у складу са овлашћењем из Пословника, утврди предлог акта, којим се спроводи Препорука број 9 Извештаја ОДИХРА. Према тој препоруци, неопходно је увођење посебне, сталне службе, која би пружала стручну подршку Републичкој изборној комисији, образовањем „сталног секретаријата“, будући да су до сада стручну помоћ Рику пружали запослени Народне скупштине, уз своје редовне активности.

На предлог председника, Одбор је предложени дневни ред седнице, једногласно допунио тачком - „Утврђивање предлога одлуке о изменама Одлуке о организацији и раду Службе Народне скупштине“, као 9. тачком.

Прeдседник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 8. предложеног дневног реда.

На предлог председника, Одбор је, већином гласова, прихватио предлог за спајање расправе.

Сходно члану 93. став 3. Пословника Народне скупштине, Одбор је, на предлог председника, једногласно утврдио дневни ред Осме седнице, са допуњеном тачком 9, у целини:

Д н е в н и р е д:

- усвајање записника са Треће седнице Одбора -

1. Разматрање оставке коју је на функцију народног посланика поднела Сандра Божић (01 број: 118-1207/24 од 07. маја 2024. године);

2. Разматрање захтева Комисије за контролу државне помоћи за прибављање сагласности за заснивање радног односа са новим лицима у 2024. години (21 број 112-2483/23 од 27. децембра 2023. године и 02. априла 2024. године);

3. Разматрање захтева Државне ревизорске институције за прибављање сагласности за заснивање радног односа са новим лицима у 2024. години (21 број 112-1112/24 од 25. априла 2024. године);

4. Разматрање захтева Ненада Милојичића, народног посланика, за остваривање права на исплату месечне накнаде на име закупа стана у Београду и права на накнаду за одвојени живот од породице (21 број:120-1051/24 од 19. априла 2024. године);

5. Разматрање захтева Горана Спасојевића, народног посланика, за прибављање мишљења за обављање друге јавне функције (21 број: 02-1061/24 од 22. априла 2024. године);

6. Разматрање обавештења генералног секретара о изрицању мера одржавања реда на Првој седници Првог редовног заседања, одржаној 22. априла 2024. године (03 број 120-1099/24 од 23. априла 2024. године);

7. Разматрање обавештења генералног секретара о изрицању мера одржавања реда на Првој посебној седници у Четрнаестом сазиву, одржаној 1. маја 2024. године (21 број 120-1220/24 од 8. маја 2024. године);

8. Разматрање обавештења генералног секретара о изрицању мера одржавања реда на Првој посебној седници у Четрнаестом сазиву, одржаној 2. маја 2024. године (21 број 120-1221/24 од 8. маја 2024. године);

9. Утврђивање предлога одлуке о изменама Одлуке о организацији и раду Службе Народне скупштине.

\* \* \*

Пре преласка на рад по утврђеном дневном реду, Одбор је, већином гласова, без примедаба, усвојио записник са Треће седнице Одбора.

**Прва, Друга, Трећа, Четврта, Пета, Шеста, Седма и Осма тачка дневног реда:** Разматрање оставке коју је на функцију народног посланика поднела Сандра Божић; Разматрање захтева Комисије за контролу државне помоћи за прибављање сагласности за заснивање радног односа са новим лицима у 2024. години и захтева Државне ревизорске институције за прибављање сагласности за заснивање радног односа са новим лицима у 2024. години; Разматрање захтева Ненада Милојичића, народног посланика, за остваривање права на исплату месечне накнаде на име закупа стана у Београду и права на накнаду за одвојени живот од породице; Разматрање захтева Горана Спасојевића, народног посланика, за прибављање мишљења за обављање друге јавне функције; Разматрање обавештења генералног секретара о изрицању мера одржавања реда на Првој седници Првог редовног заседања, одржаној 22. априла 2024. године, обавештења генералног секретара о изрицању мера одржавања реда на Првој посебној седници у Четрнаестом сазиву, одржаној 1. маја 2024. године и обавештења генералног секретара о изрицању мера одржавања реда на Првој посебној седници у Четрнаестом сазиву, одржаној 2. маја 2024. године

Председник Одбора је напоменуо да ће Одбор, с обзиром на то да је прихваћен предлог за обједињену расправу по тачкама дневног реда 1.- 8, у складу са чланом 157. став 2. Пословника, по завршетку расправе одлучивати о свакој тачки дневног реда посебно.

Пре него што је отворио расправу, председник Одбора је обавестио присутне да је оставка Сандре Божић, оверена у складу са законом којим се уређује оверавање потписа, и у законском року предата на писарницу Народне скупштине; да седници, на његов позив, присуствују представници Комисије за контролу државне помоћи и Државне ревизорске институције, како би образложили захтеве за прибављање сагласности за запошљавање нових лица; да овлашћење Одбора да одлучује о захтевима ове врсте произилази из Закона о буџетском систему, од 2021. године.

У вези са тачком 4. која се односи на захтев Ненада Милојичића, за закуп стана у Београду и накнаде за одвојени живот од породице, указао је да је Одлуком о посланичкој накнади прописано да Одбор може да одлучи да се посланику који нема пребивалиште у Београду и не користи хотелски смештај, одобри коришћење права на закуп стана у Београду и за одовојени живот од породице. Напоменуо је да је Нeнад Милојичић са пребивалиштем у Смедеревској Паланци, као и да је документација коју је приложио уз захтев уредна.

Поводом захтева Горана Спасојевића, народног посланика, појаснио је да се исти односи на давање позитивног мишљења за обављање функције заменика члана Општинске изборне комисије Младеновац, у сталном саставу.

У вези са тачкама 6, 7. и 8. обавестио је присутне да су члановима Одбора достављена обавештења генералног секретара о мерама које су изречене народним посланицима због повреде реда на седници Народне скупштине; да су уз обавештења приложени и изводи из стенографских бележака; да Одбор на основу члана 115. Пословника доноси одлуку о новчаној казни за народног посланика, на основу изречене мере; да се одузета новчана средства уплаћују у Фонд солидарности Народне скупштине и додељују, према одлуци Одбора, у хуманитарне сврхе. Напоменуо је и да на рачуну Фонда, постоје нерасподељена средства у висини од 83.795,20 динара.

Драгица Јорговић, члан Савета Комисије за контролу државне помоћи и др Душкo Пејовић, председник Државне ревизорске институције, образложили су захтеве за прибављање сагласности за заснивање радног односа са новим лицима у 2024. години.

Драгица Јорговић је појаснила да у Комисији постоји потреба за заснивањем радног односа са шест нових лица, према структури из поднетог захтева; да је Министарства финансија дало сагласност на Кадровски план Комисије за 2024. годину, те да постоје обезбеђена средства за исплaту плата за новозапослене, напоменувши да је од систематизованог броја извршиоца, у Комисији тренуто попуњено око 60%.

Др Душкo Пејовић, председник Државне ревизорске институције, указао је да је ДРИ поднетим захевом определила потребу за запошљавањем 24 извршилаца, од којих је 20 са стеченим високим образовањем и четири извршиоца са завршеном средњом школом; да су за запошљавање ових лица обезбеђена финансијска средстава за исплату плата, будући да је Министарство финансија дало сагласност на Кадровски план ДРИ за 2024. годину; да је ДРИ у прошлој години, на основу одлуке Одбора, спровела девет конкурса, те да је због обимне процедуре реализован део планираног попуњавања кадрова, те да је из тог разлога захтев поновљен за ову годину.

У дискусији су учествовали Миленко Јованов, Мирослав Алексић, Драгана Ракић и Јелена Милошевић.

Драгана Ракић је упитала председника ДРИ из којих разлога процедура спровођења конкурса у вези са пријемом кадрова толико дуго траје; поводом захтева Горана Спасојевића да уз функцију народног посланика обавља и функцију заменика члана Општинске изборне комисије Младеновац, скренула је пажњу да је син именованог кандидат на локалним изборима у Младеновцу, да сматра да се из тог разлога Г. Спасојевић налази у сукобу интереса, те да неће гласати за захтев. Поводом изречених мера одржавања реда на седници Народне скупштине истакла је да, по њеном мишљењу, Пословник апсолутно треба да се примењује, да посланици који га крше треба да буду кажњени али да у томе треба бити објективан и кажњавати и посланике из позиције, не само из опозиције. Иако је овог пута, како је навела, кажњен један посланик позиције, сматра да је било и других посланика из редова власти који су заслужили да буду кажњени због свог понашања.

Председник Одбора је, у вези са напоменом Драге Ракић поводом захтева Горана Спасојевића, указао да Одбор треба да утврди само да ли функција народног посланика онемогућава именованог да истовремено обавља и функцију заменика члана ОИК-а; да мишљење Одбора није обавезујуће за Агенцију за спречавање корупције, али да је наведена ситуација свакако за разматрање како Општинске изборне комисије, тако и Агенције за спречавање корупције.

У вези са изнетим наводима поводом казни које су на дневном реду, председник Одбора је указао да ни једна мера није изречена због говора посланика, већ због њиховог грубог кршења Пословника.

Душко Пејовић је поводом питања Драгане Ракић појаснио да је ДРИ у прошлој години, после позитивне одлуке Одбора, расписала девет конкурса, јер се за седам радних места расписивао посебан конкурс; да се након попуне одређеног радног места врше хијерархијска померања у Служби, ослобађају се места која постају упражњена и за која се тада расписује конкурс, тако да се из тог разлога једним конкурсом не могу попунити сва упражњена радна места.

Мирослав Алексић је, поводом мера изречених на седници Скупштине напоменуо да свако ко заслужи опомену треба да буде кажњен али је указао да је Бориславу Новаковићу изречена мера по члану 111. Пословника – удаљење са седнице Народне скупштине, и да је ова мера, по његовом мишљењу дискутабилна, јер наведени члан предвиђа да се удаљење са седнице Народне скупштине може изрећи и у случају физичког напада или ако су претходно изречене две мере, па из тог разлога поставља питање која ће се санкција применити за именованог у конкретној ситуацији. У наставку излагања, упитао је Душка Пејовића, који је разлог што је Институцију напустило више од 70 запослених, од тренутка његовог преузимања функције председника Савета ДРИ, па је неопходно запослити 24 нових лица.

Председник Одбора је дао појашњење у вези са мером одржавања реда на седници Народне скупштине која је изречена Б. Новаковићу, рекавши да је за исту предвиђена новчана санкција у висини од 50% основне плате народног посланика, да је обавеза Одбора да ту санкцију спроведе, да Одбор не може да мења одлуку председавајућег јер није другостепени орган, истакавши да председник Народне скупштине изречену меру није спровела до краја, како то предвиђа Пословник, јер именованог посланика није удаљила из сале.

Душко Пејовић је, у вези са запошљавањем у ДРИ, односно у вези са одласцима и доласцима запослених, нагласио да је с тим у вези потребно баратати тачним подацима; да је у 2023. години запослено 23 лица а да је Институцију напустило 17, од којих петоро због одласка у пензију, једно услед смрти, деветоро споразумно и двоје лица споразумом о преузимању; да је највише лица прешло у стране фирме које нуде веће плате и да се ради о лицима која су у ДРИ била на нижим позицијама – у звању саветника, односно млађих саветника; да је услов за напредовање по платним разредима две године; да Институцију нису напустили виши саветници, односно државни или овлашћени ревизори.

Мирослав Алексић је рекао да уважава разлог да запослени одлазе због бољих понуда међутим, нагласио је да у периоду од када је Д. Пејовић изабран за председника Савета ДРИ, да је од 350 запослених, Институцију напустило 70 лица, из чега произилази одлив кадра од око 20%; да се из тог разлога врше пријеми нових лица, и да је то забрињавајуће будући да се ради о озбиљним пословима као што је контрола трошења државног новца.

Душко Пејовић се није сложио са рачуницом коју је изнео М. Алексић, напоменувши да се рачуна годишња стопа, која за 2023. годину износи 3% јер је од 331 запослених Инстутуцију напустило 17, односно 11 лица; ако се одлив кадрова рачуна за пет година то је, како је навео пет пута 11 лица у просеку или пет пута 331 и опет је резултат 3% флуктуације, напоменувши да је ДРИ расадник кадрова.

Драгана Ракић се није сложила са аргументима Д. Пејовића, упитавши да ако већ одлазе млађи кадрови због бољих плата, због чега не одлазе и запослени на највишим позицијама, нагласивши да јој није јасна рачуница по којој флуктуација износи 3% ако је за пет година отишло 70 запослених.

Јелена Милошевић је навела да су се писаним путем обраћали ДРИ због ненаменског коришћења финансијских средстава Штаба за ванредне ситуације Ниша, које је, како је навела, касније и доказано; да од ДРИ, тим поводом, није достављен никакав одговор; да се Град Ниш поводом захтева за приступ информацијама од јавног значаја правдао да је контрола ДРИ у току, те да из тог разлога не могу да доставе тражену документацију; даље је упитала председника Савета ДРИ, шта се дешава када се током контроле утврди ненаменско трошење буџетских средстава, конкретно када је у питању југ Србије, јер је, читајући извештаје ДРИ о спроведеним контролама сазнала, како је навела, невероватне ствари које су у тим извештајима констатоване.

Председник Савета ДРИ је појаснио да након извршене контроле и утврђених неправилности, ДРИ подноси пријаве надлежним државним органима, у складу са законом.

\* \* \*

По закључењу дискусије, Одбор је одлучивао о свакој тачки дневног реда појединачно.

Одбор је, поводом **Прве тачке дневног реда**, на предлог председника, једногласно, усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Сандре Божић, изабране са Изборне листе „АЛЕКСАНДАР ВУЧИЋ - Србија не сме да стане“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованој престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

Одбор је, поводом **Друге тачке дневног реда**, на предлог председника, већином гласова, усвојио Предлог одлуке о давању сагласности Комисији за контролу државне помоћи за запошљавање 6 нових лица, према структури из захтева.

Одбор је, поводом **Треће тачке дневног реда**, на предлог председника, већином гласова, усвојио Предлог одлуке о давању сагласности Државној ревизорској институцији за запошљавање 24 нова лица, према структури из захтева.

Одбор је, поводом **Четврте тачке дневног реда**, на предлог председника, једногласно прихватио захтев народног посланика Ненада Милојичића, и донео Решење о остваривању права на исплату месечне накнаде на име закупа стана у Београду и Решење о остваривање права на накнаду за одвојени живот од породице, почев од 18. априла 2024. године.

Одбор је, поводом **Пете тачке дневног реда**, на предлог председника, већином гласова, прихватио захтев и дао позитивно мишљење Горану Спасојевићу, да уз функцију народног посланика, обавља и функцију заменика члана Општинске изборне комисије Младеновац, у сталном саставу.

Одбор је, поводом **Шесте тачке дневног реда**, на предлог председника, већином гласова, донео одлуку о новчаној казни:

- којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Срђан Миливојевић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је, поводом **Седме тачке дневног реда**, на предлог председника, већином гласова, донео одлуку о новчаној казни:

- којом се Борислав Новаковић, народни посланик на сталном раду у Народној скупштини, кажњава новчаном казном у висини од 50% основне плате у износу од 57.609,16 динара (мера удаљења са седнице Народне скукпштине);

- којом се Срђан Миливојевић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Радослав Милојичић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

Одбор је, поводом **Осме тачке дневног реда,** на предлог председника, већином гласова, донео одлуку о новчаној казни:

- којом се Александар Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Радослав Милојичић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена);

- којом се Радомир Лазовић, народни посланик на сталном раду у Народној скупштини, кажњава новчаном казном у висини од 10% основне плате у износу од 11.521,83 динара (једна опомена).

**Девета тачка дневног реда:** Утврђивање предлога одлуке о изменама Одлуке о организацији и раду Службе Народне скупштине

Председник Одбора је напоменуо да је приликом предлагања допуне дневног реда, укратко појаснио разлоге због којих се предлаже доношење одлуке о изменама Одлуке о организацији и раду Службе Народне скупштине; да је основна одлука донета 2018. године; да је чланом 68. став 4. Закона о Народној скупштини и чланом 65. став 1. алинеја осма Пословника Народне скупштине, утврђено да се организација и рад Службе Народне скупштине уређује одлуком Народне скупштине, на предлог Одбора.

Осим разлога који се односи на образовање сталне службе Рика (у вези са препоруком ОДИХРА) указао је да се предложеним изменама омогућава организационо прилагођавање Службе Народне скупштине новим околностима и потребама развоја процеса рада унутар саме Народне скупштине, јер се уводи једноставнија процедура за спровођење будућих промена у организационој структури Службе Народне скупштине, на нивоу основних унутрашњих јединица. Предлогом се предвиђа да се промене врше преко Одбора, што је много ефикасније, него да се оптерећује пленум.

Дискусије није било.

На предлог председника, Одбор је једногласно утврдио Предлог одлуке о изменама Одлуке о организацији и раду Службе Народне скупштине, у тексту који је достављен. Предлог одлуке, сагласно члану 68. став 4. Закона о Народној скупштини и члану 65. став 1. алинеја осма Пословника Народне скупштине, биће достављен Народној скупштини на разматрање.

На предлог председника, Одбор је једногласно одлучио да предложи Народној скупштини да, сагласно члану 167. и члану 193. Пословника, Предлог одлуке разматра и донесе по хитном поступку.

На предлог председника, Одбор је једногласно одредио председника Одбора за представника предлагача на седници Народне скупштине.

\*\*\*

Седница је завршена у 12,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов